text: Strejke kan flytte jobs til Polen
  25 april 2013 kl. 04.51
  Rahbek Fisk i Fredericia mister for mange penge på den igangværende strejke. Hvis den fortsætter, kan dele af produktionen blive opgivet.
  80 medarbejdere har i en uge strejket på Rahbek Fisk, der i dag ejes af fiskefabrikken A. Espersen. Firmaet mister millioner af kroner, siger direktør Thorkild Nissen til DR Trekanten.
  
  Lønforhandlinger
  - Det er ikke en situation, vi kan finde os i ret længe. Derfor er vi nødt til at gøre noget i retning af at flytte nogle produkter til Polen. Kunderne kan ikke få deres varer. Det er dem, vi lever af, og de betaler vores løn, siger Thorkild Nissen
  .
  Strejken blev indledt, fordi medarbejderne er utilfredse med de lokale lønforhandlinger. Direktøren siger, at medarbejderne har krav på rimelige forhandlinger, men han mener, medarbejderne reagerer urimeligt i forhold til den løn, de får.
  - Vi har et gennemsnit på 140 kroner i timen, og dertil skal lægges otte procent pension, siger Thorkild Nissen.
  Strejken skal behandles i dag ved Arbejdsretten.
  